**Antirasistisk Senter** er en stiftelse som arbeider for å bekjempe rasisme og diskriminering i Norge. Senteret ble etablert i 1984 av medlemmer av Immigrantenkollektivet, med Khalid Salimi som leder. Bakgrunnen for etableringen var rasistiske trusler mot Sagene skole i forkant av 17. mai-feiringen samme år.

Antirasistisk Senters visjon er et kulturelt mangfoldig og sosialt rettferdig samfunn. Senteret arbeider med å dokumentere og motarbeide rasisme, bevisstgjøre og informere om rasistisk diskriminering og med å mobilisere personer med minoritetsbakgrunn.

Historie
--------

Antirasistisk Senter har bakgrunn i Immigrantenkollektivet, en redaksjon startet i 1978 for å gi ut avisen *Immigranten* (i dag *SAMORA*). Tidsskriftet kom ut første gang i mai 1979, med Kari-Anne Selvik og Khalid Salimi som ansvarlige redaktører, og omkring 20 bidragsytere. I den første lederartikkelen ble det presentert at tidsskriftet ikke bare ville handle om innvandrerspørsmål, men også problemstillinger for andre undertrykte grupper, som samer, kvinner og barn. I 1982 startet Immigrantenkollektivet lokalradiokanalen Radio Immigranten, som var aktiv fram til 1. januar 2008. 

Redaksjonen opplevde en rekke henvendelser fra folk som ønsket informasjon, trengte hjelp på andre måter eller ville drive med arbeid mot rasisme. I 1983 startet gruppen arbeidet med å skaffe større lokaler for samlokalisering av tidsskriftet og nærradiostudio, og opprette «Senter for Antirasistiske Aktiviteter». Noe av bakgrunnen for etableringen var også at den nynazistiske organisasjonen Nasjonalt Folkeparti samme år hadde sendt en rekke trusler mot Sagene skole i forkant av 17. mai, som gjorde at skolen avlyste 17. mai-feiringen i frykt for at skolen skulle bli sprengt i luften. I ble navnet Antirasistisk Senter valgt, og i juni samme år arrangerte senteret sitt første større arrangement: antirasistisk uke i Oslo. Inviterte gjester var blant annet den sørafrikanske kvinnegruppen Shikisha, tyrkiske Cem Karaca og palestinske Kofia.

### Ledere av Antirasistisk Senter

* Khalid Salimi (1984–1998)
* Joh Ekollo (1998)
* S. Ananthakrishnan (1998–2000)
* Nadeem Butt (2000–2007)
* Mari K. Linløkken og Henrik Lunde (fungerende ledere 2007)
* Kari Helene Partapouli (2008–2013)
* Rune Berglund Steen (2013–august 2021)
* Linda Tinuke Strandmyr (September 2021–mai 2022))
* Hatem Ben Mansour (Mai 2022–

Organisasjon
------------

Antirasistisk Senter består av en fagpolitisk ledelse og tre avdelinger:

Antirasistisk Senters ledelse er aktive deltakere i den offentlige debatten. Ledelsen administrerer hele Senteret, driver holdningsskapende arbeid, utfører dokumentasjons- og informasjonsarbeid, holder foredrag og produserer informasjonsmateriell til myndigheter, skoler og andre. Ledelsen har et bredt kontaktnettverk blant organisasjoner og offentlige myndigheter – lokalt, nasjonalt og internasjonalt. 

Agenda X
Agenda X er senterets ungdomsavdeling er et ressurssenter for flerkulturell ungdom. Agenda X jobber for at ungdom skal ha innflytelse på egne liv, og det er ungdommen som planlegger og bestemmer aktivitetene. Agenda X har bl.a. jente- og guttegrupper, arrangerer sommerleir, har et lydstudio og holder skriveverksteder. 

Jobb X
Jobb X er et gratis jobbsøkerkurs for flerkulturell ungdom mellom 16 og 26 år. På Jobb X lærer ungdom å finne ledige jobber, skrive gode søknader og CV'er og å bli trygg på intervjusituasjonen.

Rådgivningskontoret
Rådgivningskontoret tar imot henvendelser fra enkeltpersoner med minoritetsbakgrunn som trenger hjelp mot diskriminering på rasistisk grunnlag.

Kontroverser
------------

I juni 2023 fikk Antirasistisk Senter massiv refs blant annet fra aktivister og politikere som anklaget Hatem Ben Mansour for å feilaktig ha stemplet en rektor som rasistisk da hun irettesatte noen muslimske elever som nektet å håndhilse på henne under en vitnemålsutdelingsseremoni. Kritikerne avviste Ben Mansours anklager om «kulturrasisme» og «kulturoverlegenhet» rettet mot rektoren, og rettet i stedet pekefingeren mot ham. Grunnskoledirektøren i Osloskolen stilte seg bak rektoren, og avviste Ben Mansours anklage ved å bekrefte at det ikke er rett å omtale rektors handlinger på vitnemålsutdelingen som rasistiske. På bakgrunn av Ben Mansours utspill, ble Antirasistisk Senter selv anklaget for både rasisme og kvinnediskriminering.

Se også
-------

* Paul Robeson-prisen, som tidligere ble delt ut av Antirasistisk Senter.

Referanser
----------

1. ↑  .
2. 1 2 3  Alstad, Inger-Johanne (14. juni 1984). «Nytt senter for anti-rasisme: Anti-rasistisk uke preger Oslo». *Aftenposten aften*: 2.
3. ↑  «Tidsskrift mot fordommer». *Aftenposten morgen*: 60. 8. mai 1979.
4. ↑  Sønstelie, Erik H. (11. mai 1983). «Nazi-terror stopper 17. mai-fest». *VG*: 12.
5. ↑  «Linda Tinuke Strandmyr fratrer stillingen som daglig leder ved Antirasistisk Senter». Transittmagasin. 8. juni 2022. Besøkt 18. juni 2022.
6. ↑  Aurora Henni Krogh (26. juni 2023). «– Dette handler ikke om rasisme». Subjekt. Besøkt 27. juni 2023.
7. ↑  Silje Haugen Myrseth, Anders Børringbo, Silje Thalberg (28. juni 2023). «Kulturministeren om håndhilsing: – Det er et individuelt valg». NRK. Besøkt 28. juni 2023. CS1-vedlikehold: Flere navn: forfatterliste (link)
8. ↑  Kjetil Bøhn (27. juni 2023). «Hvor ble det av de høylytte woke- og pride-debattantene når det virkelig gjelder?». Nettavisen. Besøkt 30. juni 2023.

Eksterne lenker
---------------

* (no) Offisielt nettsted Rediger på Wikidata
* (no) Antirasistisk Senter på Twitter Rediger på Wikidata

* (no) Antirasistisk Senter på Facebook Rediger på Wikidata
* (no) Agenda X Arkivert 5. desember 2022 hos Wayback Machine.
* (no) Jobb X

|  |  |
| --- | --- |
| Oppslagsverk/autoritetsdata | VIAF **·** LCCN **·** Brønnøysundregistrene
 |